Foto: Facebook

BIVŠI šef HDZ-a Tomislav Karamarko nastavlja svoja putovanja po svijetu.



Nakon što je putovao po Americi i objavljivao detalje svojih susreta i intimnih promišljanja, sad na Facebooku izvještava kako mu je bilo u Izraelu.



>> Karamarko se javio iz SAD-a pa kao Kolinda objavio da se susreo s nepoznatim dužnosnicima



Rekao je kako mu je poseban doživljaj, kao kršćaninu, posjetiti zemlju u kojoj je živio Isus.



Prisjećao se hrvatskih mučenika, a posjetio je i Yad Vashem, spomenik žrtvama holokausta. Kao i Plenković prije nekoliko mjeseci, i Karamarko je izražavao duboku sućut prema žrtvama nacističkog režima.



>> Plenković ima jednu priču za Židove, a drugu za Hrvate



Karamarko tako na Facebooku piše kako "nijedna zemlja ne može istinski krenuti naprijed bez iskrenog suočavanja s tragedijama vlastite prošlosti". Dodaje i da se tu susreo sa "stravičnim posljedicama djelovanja zločinačke ideologije i sustava".



Gostovanja kod neonacista i osuđenog narkodilera



Karamarko, sada žestoki protivnik nacizma i fašizma, poznat je i po gostovanju u notornoj Bujici, koju inače vodi osuđeni narkodiler koji je prostitutke plaćao kokainom, poznat po svojim neskrivenim fašističkim stavovima.



Bujanec, kojeg je Karamarko koristio kao medijsku platformu, poznat je po svom naslikavanju u nacističkoj uniformi sa svastikom na ramenu.



Narkodiler je u vrijeme fotografiranja u uniformi nad kojom se Karamarko danas sablažnjava, još uvijek bio pripadnik mladeži HDZ-a.



"Nisu u Jasenovcu Židovi završavali po nekom rasnom ključu, nego zato što su, isto kao i Srbi i komunisti, bili protiv hrvatske države. Jasno je za kakvo se rješenje srpskog pitanja zalažem: trećinu iseliti, trećinu lojalnih prekrstiti, a trećinu, zločince, poubijati. Volim ponavljati ono što su govorili naši djedovi ustaše: Bog na nebu, hrvatski narod na zemlji. Ja još dodajem – Jasenovac između", govorio je domaćin emisije u kojoj se Karamarko svojevremeno reklamirao.



Nikad više



Na kraju, Karamarko ipak izražava nadu u bolje sutra, govoreći kako "želi vjerovati da je svijet napokon izvukao pouke i da jedinstveni možemo reći - nikad više".



"Poseban doživljaj za svakog kršćanina je posjet zemlji u kojoj je Isus živio i širio svoju vjeru. Počašćen sam što sam imao priliku posjetiti franjevački samostan u jeruzalemskom Starom gradu u društvu fra Tomislava Vuka, koji je napustio našu zemlju prije 30 godina kako bi tu nastavio živjeti i svjedočiti svoju vjeru. Prisjetio sam se i svih hrvatskih mučenika na mjestu na kojem je 1391. godine pogubljen prvi hrvatski svetac, sveti Nikola Tavelić, koji je služio Bogu u Jeruzalemu. Moje putovanje u Izrael ne bi bilo potpuno bez posjeta memorijalnom spomeniku žrtvama holokausta u Yad Vashemu, gdje sam odao počast Židovima i svim žrtvama 2. svjetskog rata. Nijedna zemlja ne može istinski krenuti naprijed bez iskrenog suočavanja s tragedijama vlastite prošlosti.U Yad Vashemu se susrećemo sa stravičnim posljedicama djelovanja zločinačke ideologije i sustava. Dvadeseto stoljeće je žrtva takvih ideologija. Želim vjerovati da je svijet napokon izvukao pouke i da jedinstveni možemo reći - nikad više. Vjera i predanost svojoj zemlji i idealima, moralu i pravdi, pobjeđuju mržnju i razaranja. Zato je naša obveza udružiti snage i suočiti se s izazovima u zemlji, Europi, ali i šire, uvijek čineći pravu stvar, bez obzira na posljedice", napisao je Karamarko u svojoj "poslanici" iz Izraela.



Karamarkov fan club



Njegovi obožavatelji ga u svemu podržavaju. Tako su i na Facebook objavi izrazili svoje oduševljenje Karamarkovim posjetom Izraelu. Prenosimo neke od njihovih razdraganih komentara u originalu, bez ispravljanja gramatičkih grešaka.



"TOMO GLEDAJ U NEBO I NE BOJ SE.LIJEPO LI JE HRVAT BITI MAJKO HVALA TI...BOG TE CUVAO!", napisao je jedan fan.



"svaka čast Tomislave bog te blagoslovija i dao ti snage očekujemo tvoj povratak zds" rekla je druga obožavateljica.



"Predsjednice ,Bog bio sa tobom u svi idućim putevima i neka pati koga smeta !", sretan je treći komentator.

